**Správa z rokovania ESSDE (Európsky sektorový sociálny dialóg vo vzdelávaní)**

Dňa 23. novembra 2017 sa v Bruseli uskutočnilo plenárne zasadnutie členov ESSDE, na ktorom náš odborový zväz zastupuje vedúci Úradu Juraj Stodolovský. ESSDE umožňuje zástupcom zamestnancov a zamestnávateľov z členských krajín EÚ rokovať o aktuálnych témach na európskej úrovni a ovplyvňovať tak smerovanie európskej politiky v oblasti vzdelávania, vedy, mládeže a kultúry.

Témami ostatného rokovania boli okrem iného výsledky spoločných projektov ETUCE (Európsky odborársky výbor pre vzdelávanie) a EFEE (Európska federácia zamestnávateľov v školstve) zameraných najmä na formovanie európskej politiky prostredníctvom kvalitného sektorového dialógu sociálnych partnerov. Zástupcovia EFEE a ETUCE ďalej informovali o podpísaní memoranda o porozumení s **Európskou agentúrou pre ochranu zdravia a bezpečnosti na pracovisku**, účelom ktorého bude spolupráca pri vývoji a používaní online interaktívneho nástroja na hodnotenie rizík (OiRA). Ďalšou témou rokovania bolo spoločné vyhlásenie európskych sociálnych partnerov v záujme zvýšenia atraktívnosti odborného vzdelávania a tréningu v Európe v súvislosti s presadzovaním Európskej Aliancie pre učňovské vzdelávanie. Dôležitou informáciou bola správa Európskej komisie ohľadom novej spoločnej iniciatívy zástupcov členských krajín, ktorý 17. novembra 2017 v Gothenburgu odštartovali diskusiu ohľadom **Európskeho vzdelávacieho priestoru**, ktorý by mal zahŕňať najmä\_ EÚ študentské karty, Erasmus+, uznávanie diplomov, spoluprácu v oblasti tvorby curricula, rozširovanie výučby jazykov, podpora celoživotného vzdelávania, presadzovanie inovatívnych a digitálnych zručností vo vzdelávaní , podpora učiteľov, vytvorenie sietí európskych univerzít, investície do školstva (min. 5% HDP) a zachovanie kultúrneho dedičstva. Témou diskusie bola aj nová iniciatíva Európskej komisie týkajúca sa rozvoja tzv. „**excelentného vzdelávania“**,budovanéhona základe kvalitných a inkluzivných škôl, efektívneho sociálneho dialógu, kolaboratívneho vedenia a demokratického rozhodovania s dôrazom na postavenie učiteľa. Zástupcovia odborových zväzov z Bulharska, Poľska, Fínska a Írska prezentovali skúsenosti s náborom a udržaním členov so zameraním na mladých zamestnancov. Členovia ESSDE na záver schválili program rokovania na najbližšie dva roky, ktorý by mal zahŕňať témy ako Parížska deklarácia a demokratické občianstvo, Európsky pilier sociálnych práv, vplyv informačno-komunikačných technológií a digitalizácie na učiteľskú profesiu, atraktívnosť učiteľskej profesie pre mladých ľudí, odborné vzdelávanie či zvýšenie reprezentatívnosti európskych sociálnych partnerov vo vzdelávaní.